钦定古今图书集成/明伦汇编/氏族典/第398卷 > 《跋李氏谱》宋·文天祥
## 钦定古今图书集成/明伦汇编/氏族典/第398卷 > 《跋李氏谱》宋·文天祥

《族谱》，昉于欧阳，继之者不一而足，而求其凿凿精实，
百无二三。原其所以，盖由中世士大夫以官为家，捐
亲戚，弃坟墓，往往而是，虽坡公不免焉。此昌黎公所
以有“不去其乡”之说也。友人李希元示予《家传》，自唐
西平忠武王子宪至其先人十数世坟墓，皆在目睫，
亦可尚哉！使昌黎公见之，亦将以美杨少尹者美之
矣。予家本石室，盖无可疑，而自出蜀以来，未免与苏
公同是一慨。方拟乞身后，即六七世坟墓可考者，取
苏公《族谱》，引而损益之，使世之子孙执为典要，且以
杨侯不去其乡而未能也。观李氏之《族谱》，重有感于
昌黎之说云。